12.1.2022
SL
Uradni list Evropske unije
C 15/213 četrtek, 20. maj 2021
63. poudarja pomen izobraževanja in raziskav na področju umetne inteligence; poudarja, da mora EU izgraditi svoje digitalne zmogljivosti, in sicer tako, da več ljudi spodbudi k temu, da se odločijo za poklicno pot v sektorjih, povezanih z IKT, ter tako, da usposobi več strokovnjakov za podatke s področja umetne inteligence, pa tudi strokovnjakov na povezanih novih področjih, kot so naložbe z uporabo umetne inteligence in varnost umetne inteligence; poziva k znatnim naložbam v evropsko mrežo centrov odličnosti za umetno inteligenco ter ustanovitvi vseevropskih univerzitetnih in raziskovalnih mrež, osredotočenih na umetno inteligenco; meni, da bi morala ta mreža prispevati h krepitvi izmenjave znanja o umetni inteligenci, podpirati talente, povezane z umetno inteligenco, v EU in privabljati nove talente, spodbujati sodelovanje med inovativnimi podjetji, visokim šolstvom, raziskovalnimi ustanovami in razvijalci umetne inteligence ter regulativnim organom zagotavljati specializirano usposabljanje in razvoj, da bi zagotovili ustrezno uporabo teh tehnologij in zaščitili evropske državljane pred potencialnimi tveganji in kršitvami njihovih temeljnih pravic; poleg tega poudarja, kako pomembni so ukrepi in informacijski kanali, ki malim in srednjim ter zagonskim podjetjem pomagajo, da se učinkovito digitalizirajo in napredujejo v „industrijo 5.0“; priznava, da se z izmenjavo in ponovno uporabo komponent aplikacij umetne inteligence povečujeta uporaba in uvajanje rešitev umetne inteligence; poudarja pomen temeljnih raziskav temeljev umetne inteligence; poudarja, da je treba omogočiti celovite raziskave vseh aplikacij in tehnologij umetne inteligence;
64. poziva k oceni učinka posledic digitalne vrzeli za ljudi ter h konkretnim ukrepom za njeno premostitev; poziva k ublažitvi negativnih učinkov z izobraževanjem, preusposabljanjem in izpopolnjevanjem; poudarja, da je treba zaradi prenizke zastopanosti žensk na področju naravoslovja, tehnologije, inženirstva in matematike ter v digitalnih podjetjih obravnavati razsežnost spola; meni, da bi bilo treba posebno pozornost nameniti programom za krepitev pismenosti na področju umetne inteligence;
65. poziva Komisijo, naj posodobi obstoječi okvir varnosti proizvodov in odgovornosti, da bodo obravnavani novi izzivi nastajajočih digitalnih tehnologij, kot je umetna inteligenca; ter jo poziva, naj med drugim posodobi direktivo o splošni varnosti proizvodov in direktivo o odgovornosti za proizvode, zlasti tako, da razmisli o spremembi pojma „dokaznega bremena“ za škodo, ki jo povzročijo nastajajoče digitalne tehnologije, v jasno opredeljenih primerih in po ustrezni oceni, ter o spremembi izrazov „proizvod“, „škoda“ in „napaka“, da bodo odražali kompleksnost nastajajočih tehnologij, tudi proizvodov, v katere so vključeni umetna inteligenca, internet stvari in robotika, samostojne programske opreme ter programske opreme ali posodobitev, ki vključujejo bistvene spremembe proizvoda, tako da gre dejansko za nov proizvod;
66. poudarja, da je treba razviti ustrezno povezljivost za uvedbo umetne inteligence ter katerekoli nove tehnologije, tudi v regijah, ki se soočajo z demografskimi ali gospodarskimi izzivi; poziva, naj se upošteva neenak dostop do tehnologije na podeželskih območjih, zlasti pri uporabi sredstev Unije za vzpostavitev omrežij 5G, da bi zmanjšali bele lise ter v korist infrastrukture za povezljivost na splošno; poziva k uvedbi komunikacijske strategije EU, ki bi državljanom EU zagotavljala zanesljive informacije, in kampanj za ozaveščanje o 5G;
67. poziva Komisijo, naj oceni razvoj in uporabo tehnologij razpršene evidence, vključno s tehnologijo blokovne verige, in sicer pametnih pogodb na enotnem digitalnem trgu, ter zagotovi smernice in razmisli o oblikovanju ustreznega pravnega okvira, da bi zagotovili pravno varnost za podjetja in potrošnike, zlasti glede zakonitosti, izvrševanja pametnih pogodb v čezmejnih primerih in po potrebi zahtev za overitev;
68. poziva, naj se večstranska pogajanja Svetovne trgovinske organizacije (STO) o e-trgovini zaključijo z uravnoteženim izidom; poziva Komisijo, naj temeljito oceni učinek klavzule o izvorni kodi, ki je predmet e-trgovinskih pogajanj v STO o prihodnji evropski zakonodaji na področju umetne inteligence, vključno z njenim učinkom na pravice potrošnikov, in naj v to oceno vključi Evropski parlament; obžaluje, da se utegnejo podjetja iz EU v digitalni trgovini zaradi pomanjkanja globalnih pravil soočati z netarifnimi ovirami, kot so neupravičeno geografsko blokiranje, lokalizacija podatkov in obvezne zahteve za prenos tehnologije; ugotavlja, da so te ovire še posebej težavne za mala in srednja podjetja; poudarja, da bi lahko z uvedbo svetovnih pravil na področju digitalne trgovine dodatno okrepili varstvo potrošnikov; podpira prizadevanja, da bi moratorij STO za elektronske prenose postal stalen, in poudarja, da je treba zagotoviti jasno opredelitev elektronskih prenosov; poziva, naj se dosledno izvajajo in širše sprejmejo sporazum STO o trgovini z izdelki informacijske tehnologije, njegova razširitev in referenčni dokument STO o telekomunikacijskih storitvah;